Il-Ħamis, 26 ta' Marzu 2020: Quddiesa u Rużarju mill-Arċisqof Charles J. Scicluna fil-Kurja tal-Arċisqof. L-omelija tal-Arċisqof Charles Jude Scicluna F'dawn l-aħħar ġranet tar-Randan, l-Evanġelju jibda jippreparana għall-kunflitt kbir bejn Ġesù u dawk li kienu jaħsbu li fehmu kollox u li jafu kollox, li ma setgħux jilqgħuh: mastrudaxxa minn Nazaret li jgħid li huwa l-Iben ta' Alla. Ġesù jinsisti li għandhom iċ-ċavetta biex ikunu jistgħu jagħrfuh u jifhmuh: il-Liġi, il-profeti, Mosè stess, imma xorta jibqgħu jwebbsu rashom. Ejjew nitolbu f'dan il-mument partikulari biex aħna nagħrfu fejn qegħdin inwebbsu rasna u qalbna. Il-Mulej tana biżżejjed strumenti, għajnuniet, biex nifhmu xi jrid minna. Ħafna drabi insibuha diffiċli nagħrfuh u nobduh. Hu se jibqa' jħabbat fuq il-bieb tagħna. Hemm espressjoni sabiħa li Ġesù juża għal Ġwanni l-Battista: "Dak kien musbieħ jixgħel u jiddi" (Ġw 5:35). Kemm tkun ħaġa sabiħa li f'mumenti ta' dlam, f'mumenti ta' diffikultà aħna l-Insara nkunu musbieħ jixgħel u jiddi. Wieħed jista' jgħid: 'Imma l-musbieħ tiegħi jnemnem, id-dawl tiegħi bati'. Niftakru fil-kliem tal-profeta Iżaija fuq il-Messija: "Qasba mġelġla ma jiksirhiex, musbieħ inemnem ma jitfihx". Arċisqof ta' Malta www.knisja.mt
Quddiesa u Rużarju mill-Arċisqof Charles J. Scicluna fil-Kurja tal-Arċisqof – 26 ta' Marzu 2020